Til sommer vil det første par af samme køn kunne blive gift og erklæret ’rette ægtefolk at være’ foran en præst i en dansk folkekirke.

Det vil regeringen sørge for med en lang række lovændringer, som vil ligestille homoseksuelle med heteroseksuelle.



»Det er historisk det her, der er ikke sket noget større, siden man tillod kvindelige præster i folkekirken«, siger minister for ligestilling og kirke Manu Sareen (R).

Biskop i København er tilfreds



Folkekirken har hidtil været afvisende over for den totale ligestilling af hetero- og homoseksuelle.

Men nu er biskopperne med på at formulere det vielsesritual, som gør det muligt for præster i fremtiden at vie par af samme køn.



Biskop i København, Peter Skov-Jakobsen, hilser beslutningen velkommen:



»Jeg tror, at der i brede folkekirkelige kredse vil være glæde over, at der endelig foreligger en politisk beslutning om, hvilken vej vi skal gå. Men en hel del vil også være kede af, at distinktionen mellem ægteskab og partnerskab forsvinder«.

Udvalg nedsat i 2010



Kirkeministeriet satte i 2010 et udvalg til at kigge på folkekirkens forhold til registreret partnerskab.